Mika 4
Rwot biloyo lobo ducu ki kuc
(Ic 2.2-4)
1Man bitimme i kare ma pud tye anyim:
got me ot pa Rwot bicuŋ
macalo got mabor makato godi ducu,
borre bikato cere ducu;
rok ducu gibimol gicito iye,
2dok lwak lurok mapol gibibino, gibiwacci,
“Wubin, waitui wi got pa Rwot,
i ot pa Lubaŋa pa Yakobo;
wek en opwonywa kit mere,
ka wek walub yone.”
Pien cik bia ki i Cion,
lok pa Rwot bia ki i Jerucalem,
3-En biŋolo kop i kin rok mapol,
dok biŋolo kop pa lwak rok matego ma gitye ka mabor;
gibiteto pala lucwangi doko lak kweri dyaŋ,
ki toŋigi doko pala me ŋolo jaŋ olok;
rok mo pe bitiŋo pala lucwan i kom rok wadigi,
pe doŋ gibimedde ki pwonyo lweny;
4-ento ŋat acel acel bibedo i te olokke ki i te odurone,
pe tye ŋat mo ma bimiyo gibedo lwor;
pien dog Rwot me mony doŋ otuco.
5Pien rok ducu giwoto
kun ŋat acel acel woto nyiŋ lubaŋane,
ento wan wabiworo Rwot Lubaŋawa nakanaka.
Koko jo Icrael ki i opii
6Rwot owaco kuman ni, I nino
maca abicoko luŋolo,
dok abicoko jo ma giryemogi woko,
ki jo ma an kikoma doŋ atyeko unogi.
7Abimiyo luŋolo gidoko jo mubwot,
ki jo ma yam giryemogi gucito woko ceŋ gibidoko rok matek;
Rwot biloyogi i got Cion
nia i kale man nio nino ma pe tumo
8In lubele me dwol romi,
dok in cere pa jo Cion,
locci macon bidwogo i ciŋi,
ma en aye ker pa jo Jerucalem.
9Koni ikok matek piŋo?
Pe tye kabaka mo liŋ?
Lami-tammi doŋ oto woko,
mumiyo immne ki arem calo dako
ma rem ki nywal?
10Wubed ki arem, kun wucur, wun jo Cion,
macalo dako ma rem ki nywal;
pien koni wubia woko ki i gaŋ wubibedo i tim ata;
dok wubicito i Babilon.
Rwot bilarowu ki kunnu,
en bilarowu ki i ciŋ lukworwu.
11Koni rok mapol gucokke ka lweny i komwu,
kun giwacci, “Wek wabalgi woko wek wanen Cion.”
12Ento gin pe giŋeyo tam pa Rwot pe giniaŋ yubbe bene,
ni en aye ocokogi macalo wit kal ma i laro moyo.
13Wua malo wudin kal,
wun jo Cion, macalo twon dyaŋ
ma nyono wit kal me dinone,
pien abimiyo tuŋwu doko nyonyo
ki oboŋ tyenwu bidoko mola;
wubituro rok mapol i dul i dul,
wubidyero limgi bot Rwot,
doŋ bidoko lonyo pa Rwot me wi lobo ducu.